text: Съдебните лекари се събират за протест в Пловдив – LexMedica News
  от LexMedica News · 26.10.2018
  Съдебни лекари от цялата страна се събират на протест в Пловдив. Причината е, че МВР им дължи огромни суми за свършената от тях работа в качеството им на вещи лица. Само за Пловдив МВР дължи на съдебните медици около 100 000 лв. Медиците недоволстват и срещу лошата материално-техническа база.
  Първите протестиращи се събраха пред Катедрата по съдебна медицина. Те отказват да посещават произшествия на МВР и да правят огледи.
  "Досега имаме 3-4 транша, които са направили от Дирекция на полицията в Пловдив. Това са суми, които се изплащат за дела през миналата година. За тази година нищо не са изплатили. Ние обслужваме нуждите на полицията, съда и прокуратурата", каза в ефира на "Здравей, България" д-р Марин Балтов.
  "С нормативни документи заплащането от съда и прокуратурата беше уредено. То е регулярно. Тоест – с тях нямаме проблем. Аз не бих нарекъл това, което правим, протест. Това е подготовка за конференцията на съдебните медици, която предстои. На нея ще обсъдим всички тези проблеми", каза доц. Светлозар Спасов. Той допълни още, че се срамува от материално-техническата база в катедрата и понякога купуват консумативи със собствени пари.